Predkladacia správa

Ochrana osobných údajov v Slovenskej republike účinnosťou nového zákona č. 428/2002 Z. z. o ochrane osobných údajov prinesie novú kvalitu v ochrane práv a slobôd fyzických osôb pri spracúvaní osobných údajov. Dozor nad ochranou osobných údajov vykonáva Úrad na ochranu osobných údajov, ako orgán štátnej správy s celoslovenskou pôsobnosťou, ktorý sa zriaďuje od 1. 9. 2002. Nadobudnutím účinnosti zákona č. 428/2002 Z. z. o ochrane osobných údajov sa ustanovuje aj funkcia inšpektora, ktorý bude vykonávať kontrolnú činnosť v oblasti spracúvania osobných údajov a plniť ďalšie úlohy úradu. Predkladaný návrh je v súlade s potrebou plnenia úloh Úradu na ochranu osobných údajov. Na jeho činnosť je nevyhnutné, aby táto funkcia bola personálne zabezpečená v čo najkratšom možnom čase, pretože bez obsadenia funkcie úrad nemôže začať žiadne konanie.  
V zmysle § 37 ods. 3 zákona o ochrane osobných údajov predkladá návrh na vymenovanie inšpektora vláde Slovenskej republiky predseda Úradu na ochranu osobných údajov. Za inšpektora možno vymenovať občana, ktorý je voliteľný za poslanca Národnej rady Slovenskej republiky, je bezúhonný, má vysokoškolské vzdelanie a najmenej trojročnú odbornú prax v oblasti informatiky alebo práva a dosiahol najmenej 30 rokov.
	V predkladanom materiále navrhujem, aby vláda vymenovala PhDr. Annu Miklošovú do funkcie inšpektorky Úradu na ochranu osobných údajov. 
Materiál nebol predložený na pripomienkové konanie, pretože nezasahuje do kompetencie ministerstiev a iných ústredných orgánov štátnej správy.
	Materiál obsahuje osobné údaje osoby navrhovanej na vymenovanie – životopis, ktorý sa nezverejňuje v zmysle § 9 zákona č. 211/2000 Z. z. o slobodnom prístupe k informáciám (Ochrana osobnosti a osobných údajov).

Odôvodnenie:

	Menovaná je zamestnankyňou Úradu na ochranu osobných údajov a od roku 1999 pracovala ako vedúca na samostatnom oddelení registrácie informačných systémov obsahujúcich osobné údaje pri Štatistickom úrade Slovenskej republiky. Menovaná spĺňa kvalifikačné a osobné požiadavky podľa § 37 ods. 3 citovaného zákona a zároveň má niekoľkoročné skúsenosti s prácou v oblasti spracúvania osobných údajov v informačných systémoch, a registrácie týchto systémov. Menovaná nie je členkou žiadnej politickej strany ani hnutia a bezúhonnosť doložila výpisom z registra trestov nie starším ako 3 mesiace.